Arvukuse suurenedes hakati kassi Euroopas hindama peamiselt kui viljaaitade valvurit. Hea hiirepüüdja olevat 940. aastal maksnud peaaegu niisama palju kui varss. Märkamatuks ei jäänud siingi kassi omapärane loomus. See peegeldub mitmete Euroopa rahvaste mütoloogias. Näiteks ühes germaani saagas veavad kaks põlevate silmadega hiigelkassi läbi õhu armastusjumalanna Freia vankrit. Tähelepanu väärib asjaolu, et Freia ja ta kassid olid samuti viljakuse ja perekonnaõnne sümbolid  nagu Egiptlastel Bast. Uskumus seostus siingi kassi erakordse sigimisvõimega, omadusega, mille tõttu kassi haruldus aja jooksul kadus ja ta kõikjal tavaliseks koduloomaks muutus.